Bokke wil vir Rennie sooibrand geeFrans Steyn op die oorlogpad teen Australië. Foto: GB Jordaan. Die Springbokke kon laas op 7 September 2013 vir die Wallabies in Australië klop toe hulle die toets in Brisbane met 38 -12 gewen het. Nou, amper nege jaar later, sal die Suid-Afrikaners poog om die bordjies te verhang. En volgens Frans Steyn en Lood de Jager is die Bokke oorgehaal om met ’n spesiale vertoning teen Dave Rennie en sy span vorendag te kom. “Ek dink ons het selfs in die Superrugby-dae meer in Australië as in Nieu-Seeland gesukkel. Gelukkig het ons nou ’n geleentheid om iets spesiaals hierdie naweek te doen. Dit sal beslis ’n groot prestasie vir die span wees want om een of ander rede is ’n sege in Australië nie ’n gereelde verskynsel nie,” het Steyn gesê. De Jager het heelhartig met sy spanmaat saamgestem, terwyl hy ook opgewonde is oor die ondersteuning wat die Springbokke in Adelaide kan geniet. “Hier is baie Suid-Afrikaners, dus sal daar toeskouers wees wat ons ondersteun. Dinge is beslis baie anders as wat ons verlede jaar tydens die Covid-19-pandemie ervaar het en hopelik sal daar Saterdag baie toeskouers wees.” Jimmy Stonehouse – die Pumas se hardebaardafrigter – het vroeër aan Maroela Media gesê dat die Springbokke se voorspelers die nodige grondslag vir ’n oorwinning kan lê. As Suid-Afrika se voorspelers op alle suiers vuur, kan hulle beslis die Wallabies sooibrand gee. “Suid-Afrika het ’n baie goeie pak voorspelers wat oor die vermoë beskik om ander spanne te oordonder,” was die Curriebeker-wenafrigter se woorde. Nieu-Seeland het egter op Ellispark gewys dat die Springbokke getem kan word en hulle het veral die tuisspan se lynstane lelik ontwrig. “Die All Blacks het hul huiswerk teen ons gedoen, maar ons het lesse uit daardie nederlaag geleer. Een van die lesse is om altyd ’n Plan B gereed te hê. Ons het hard die afgelope week gewerk en hopelik sal ons meer veelsydige spel kan lewer as dit moet.” Op sy beurt sien Steyn uit na die wedstryd. “Ek het verlede jaar ’n kans gekry om teen Nieu-Seeland te speel en hierdie week het ek weer ’n geleentheid om die Springbokke te verteenwoordig. Hopelik kan ons plaasvervangersbank ’n verskil maak wanneer ons op die veld verskyn,” het die 35-jarige agterspeler gesê. Die wedstryd begin Saterdagoggend om 07:30 Suid-Afrikaanse tyd.